### NN 59/2015 (29.5.2015.), Pravilnik o izmjenama Pravilnika o provedbi Mjere 302 "Diversifikacija i razvoj ruralnih gospodarskih aktivnosti" unutar IPARD programa

MINISTARSTVO POLJOPRIVREDE

1151

Na temelju članaka 1. i 4. Zakona o potvrđivanju Sporazuma između Vlade Republike Hrvatske i Komisije europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA), (»Narodne novine – Međunarodni ugovori« br. 10/2008), ministar poljoprivrede donosi

PRAVILNIK

O IZMJENAMA PRAVILNIKA O PROVEDBI MJERE 302 »DIVERSIFIKACIJA I RAZVOJ RURALNIH GOSPODARSKIH AKTIVNOSTI« UNUTAR IPARD PROGRAMA

I. OPĆE ODREDBE

Članak 1.

U Pravilniku o provedbi Mjere 302 »Diversifikacija i razvoj ruralnih gospodarskih aktivnosti« unutar IPARD programa (»Narodne novine« br. 72/2012, 93/2012) u članku 3. stavku 1. Prilog I, Prilog III, Prilog VII, Prilog IX, Prilog X, Prilog XI, Prilog XII, Prilog XIII, Prilog XIV, Prilog XV, Prilog XVI, Prilog XVII.« zamjenjuju se novim Prilogom I, Prilogom III, Prilogom VII, Prilogom IX, Prilogom X, Prilogom XI, Prilogom XII, Prilogom XIII, Prilogom XIV, Prilogom XV, Prilogom XVI, Prilogom XVII koji su tiskani uz ovaj Pravilnik i čine njegov sastavni dio.

Članak 2.

U članku 26. stavku 3, točki b) alineja 7 mijenja se i glasi:

»– u slučaju utvrđene nepravilnosti koja se odnosi na cijeli iznos potpore ili je utvrđena nepravilnost ujedno i sumnja na prijevaru,«

Članak 3.

U članku 30. stavak 1. mijenja se i glasi:

»(1) U slučaju promjene podataka koji se odnose na korisnika a) ime, prezime/naziv korisnika, b) adresa, c) ime osobe ovlaštene za zastupanje, d) naziv banke, IBAN/broj računa, model i poziv na broj primatelja na koji će se sredstva isplatiti, Korisnik se obvezuje zatražiti od Agencije za plaćanja odobrenje promjene podataka navedenih u IPARD ugovoru putem Zahtjeva za odobrenje promjena s objašnjenjem i dostaviti popratnu dokumentaciju koja se odnosi na zatraženu promjenu.«

Članak 4.

U članku 33. stavak 6. mijenja se i glasi:

»(6) Ukoliko se nakon konačne isplate sredstava potpore Korisniku promjene podaci koji se odnose na Korisnika – ime, prezime/naziv Korisnika, adresa, ime osobe ovlaštene za zastupanje, Korisnik je obvezan obavijestiti Agenciju za plaćanja o navedenoj promjeni tijekom cijelog razdoblja važenja IPARD Ugovora, ali se Aneks IPARD Ugovora u tom slučaju neće sklapati.«

Članak 5.

U članku 34. stavku 2. riječi: »Državnom inspektoratu« zamjenjuje se riječima: »Ministarstvu rada i mirovinskog sustava«.

U stavku 6. riječi »sedam (7)« zamjenjuje se riječima »deset (10)«.

Članak 6.

U članku 40. stavak 1. mijenja se i glasi:

»(1) Agencija za plaćanja će raskinuti IPARD Ugovor u slučaju kada sredstva potpore nisu isplaćena Korisniku odnosno kada ne postoji financijski učinak za Agenciju za plaćanja, iz sljedećih razloga:

a) kada utvrđena nepravilnost prelazi 50% ukupne vrijednosti projekta – Korisnik je prekršio odredbe Pravilnika, ili nije ispunio obveze određene IPARD Ugovorom, ili ako je utvrđena nepravilnost ujedno sumnja na prijevaru,

b) ukoliko korisnik ne dostavi Zahtjev za isplatu ili ga dostavi nakon isteka roka,

c) ukoliko korisnik obavijesti Agenciju za plaćanja da odustaje od ulaganja odnosno da otkazuje IPARD Ugovor,

d) ukoliko Agencija za plaćanja izda korisniku Odluku o odbijanju Zahtjeva za isplatu, sukladno razlozima iz članka 35. stavak 2. ovoga Pravilnika, a korisnik ne podnese prigovor na Odluku o odbijanju Zahtjeva za isplatu sukladno članku 51. stavak 2. ovoga Pravilnika,

e) ukoliko Povjerenstvo odbaci/odbije podneseni prigovor korisnika na Odluku o odbijanju Zahtjeva za isplatu,

f) ukoliko prigovor korisnika na Odluku o odbijanju Zahtjeva za isplatu bude prihvaćen i u ponovljenom postupku Agencija za plaćanje ponovno donese Odluku o odbijanju Zahtjeva za isplatu.

Stavak 4. mijenja se i glasi:

(4) U slučaju kada su sredstva potpore isplaćena korisniku odnosno postoji financijski učinak za Agenciju za plaćanja, Agencija za plaćanja će raskinuti IPARD Ugovor, ukoliko utvrđena nepravilnost prelazi iznos od 50% ukupne vrijednosti projekta i od korisnika se Odlukom o povratu sredstava traži povrat cjelokupnog iznosa isplaćenih sredstava potpore, ukoliko utvrđena nepravilnost ujedno predstavlja i sumnju na prijevaru te ukoliko korisnik odluči otkazati IPARD Ugovor i izvršiti povrat sredstava.«

Članak 7.

Članak 41. mijenja se i glasi:

»(1) U slučaju kada utvrđena nepravilnost prije isplate ne prelazi iznos od 50% ukupne vrijednosti projekta, Agencija za plaćanja će odbiti iznos nepravilnog iznosa od Zahtjeva za isplatu i izdati Odluku o isplati u kojoj će ukupan iznos biti umanjen za iznos nepravilnog iznosa.

(2) U slučaju kada je nepravilnost utvrđena nakon konačne isplate, Agencija za plaćanja će izdati Odluku o povratu sredstava i to:

a) u slučaju utvrđenih pojedinih nepravilno isplaćenih izdataka, odnosno kada utvrđena nepravilnost ne prelazi iznos od 50% ukupne vrijednosti projekta, Odlukom o povratu sredstava Agencija za plaćanja će zahtijevati od korisnika povrat djelomično utvrđenog nepravilnog iznosa,

b) ukoliko utvrđena nepravilnost prelazi iznos od 50% ukupne vrijednosti projekta, Agencija za plaćanja će zahtijevati od korisnika povrat ukupno isplaćenih sredstava potpore,

c) ukoliko korisnik nije ispravio utvrđenu nepravilnost sukladno Izvještaju Odjela za kontrolu mjera strukturne potpore, Odlukom o povratu sredstava Agencija za plaćanja će zahtijevati od korisnika povrat ukupno isplaćenih sredstava potpore,

d) ukoliko utvrđena nepravilnost ujedno predstavlja sumnju na prijevaru, Odlukom o povratu sredstava Agencija za plaćanja će zahtijevati od korisnika povrat ukupno isplaćenih sredstava potpore.«

Članak 8.

Članak 42. mijenja se i glasi:

»U slučajevima kada je nepravilnost utvrđena nakon konačne isplate, a koja nije predviđena člankom 41. ovoga Pravilnika, Agencija za plaćanja može izdati Odluku o povratu sredstava za cjelokupno isplaćeni iznos potpore.«

Članak 9.

Članak 46. mijenja se i glasi:

»Kada su sredstva potpore isplaćena korisniku, a utvrđena je administrativna greška – pretplata/kriva isplata ili bilo koje druga administrativna greška učinjena od strane Agencije za plaćanja prilikom provedbe IPARD programa, Agencija za plaćanja će korisniku izdati Odluku o povratu sredstava u slučaju utvrđene administrativne greške kojom će od korisnika zatražiti povrat utvrđenog nepravilnog iznosa.«

Članak 10.

U članku 47. riječi: »Odluci o naknadi štete« brišu se.

Članak 11.

Članak 48. mijenja se i glasi:

»(1) Korisnik kojemu je izdana Odluka o povratu sredstava sukladno članku 41. stavku 2. točkama b), c) i d) ovoga Pravilnika ili Izjava o raskidu ugovora sukladno članku 40., stavku 1. točki a) ovoga Pravilnika zbog utvrđenih nepravilnosti, nalazit će se na »crnoj listi« Agencije za plaćanja.

(2) Na »crnoj listi« nalazit će se i korisnik kojemu je izdana Odluka o povratu sredstava sukladno članku 41. stavku 2. točka a) ovoga Pravilnika ukoliko ne vrati sredstva u roku naznačenom u Odluci o povratu sredstava.

(3) Korisnik će se nalaziti na »crnoj listi« od dana izdavanja Odluke o povratu sredstava pa sve do isteka roka od jedne (1) godine od dana povrata duga u cijelosti.

(4) U slučaju izdavanja Izjave o raskidu ugovora zbog utvrđenih nepravilnosti/sumnje na prijevaru korisnik će biti na »crnoj listi« od dana izdavanja Izjave o raskidu ugovora do isteka roka od jedne (1) godine.

(5) »Crna lista«, na kojoj će se nalaziti korisnici zbog razloga navedenih u stavku 1. i 2. ovoga članka, objavljivat će se na oglasnoj ploči i službenim web-stranicama Agencije za plaćanja (www.apprrr.hr).

(6) Korisnik koji se bude nalazio na »crnoj listi« gubi pravo na ostvarivanje prava na nacionalne potpore ili potpore iz EU fondova u roku naznačenom u stavku 3. i 4. ovog članka.«

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/10-01/164

Urbroj: 525-08/0473-15-15

Zagreb, 22. svibnja 2015.

Ministar

Tihomir Jakovina, v. r.

59 29.05.2015 Pravilnik o izmjenama Pravilnika o provedbi Mjere 302 "Diversifikacija i razvoj ruralnih gospodarskih aktivnosti" unutar IPARD programa